*Nesotragus livingstonianus* Kirk, hoxe coñecido como *Neotragus moschatus* (ou como *N. m. livingstonianus*) no Museo Nacional de Historia Natural de Irlanda, en Dublín.
***Nesotragus*** é un xénero de mamíferos artiodáctilos da familia dos bóvidos, subfamilia dos antilopinos creado no ano 1846 polo naturalista sueco Von Dueben, nun traballo publicado na revista *Ofvers. K. VetenskAcad. Förh. Stockholm*, **3** (7): 221.

Inicialmente incluía as especies *Nesotragus moschatus* Von Dueben, 1846 e *N. livingstonianus* Kirk, 1865.

Pero máis tarde o xénero foi abandonado, e ambas as dúas especies foron incluídas no xénero *Neotragus* C. H. Smith, 1827.

Etimoloxía
----------

O nome *Nesotragus* está formado polos elementos do latín científico *neso-* e *-tragus*. O primeiro é un calco do prefixo grego antigo νῆσο- *nễso-*, derivado de νῆσος *nễsos*, 'illa', e o segundo elemento está tirado do substantivo do grego antigo τράγοσ *trágos*, 'bode', 'cabrón', 'castrón', 'chibo'. Literalmente, 'bode que está no medio', 'bode intermedio'.

Unha nova vida para *Nesotragus*
--------------------------------

*Nesotragus moschatus*, recoñecido pola maioría dos autores como *Neotragus moschatus*
No ano 2014, os investigadores Eva V. Bärmann, da Universidade de Cambridge, e o seu colega Tim Schikora, do Centro de Investigación da Biodiversidade e o Clima de Frankfurt, nun estudo da polimorfía do xénero *Neotragus*, afirmaron que, a pesar de que as especies de *antílopes ananos* se reuniron comunmente na tribo dos neotraguinos debido á súa aparencia morfolóxica xeral, as análises filoxenéticas demostraron que non todos están estreitamente relacionados, polo que suxeriron restrinxir o nome de Neotragini ao xénero tipo *Neotragus*. No seu estudo utilizaron secuencias do citocromo b mitocondrial e medicións lineais do cranio para investigar máis a fondo a similitude das tres especies de *Neotragus*. Estas análises apoian a estreita relación de *N. moschatus* e *N. batesi*. Porén, *Neotragus pygmaeus*, a especie tipo —que nunca antes se incluíra nas análises filoxenéticas— non está estreitamente relacionada. Segundo estes autores, podería compartir un antepasado común máis recente con outro "antílope anano", o *Oreotragus oreotragus*, e cos duiqueros do taxon Cephalophini. Polo tanto, suxeriron resucitar o xénero *Nesotragus* von Dueben, 1846 para *Nesotragus moschatus* e *N. batesi*, e deixando a *Neotragus pygmaeus* como a única especie do seu xénero.

Porén, a maioría dos autores non consideran válido o xénero *Nesotragus*.

Aínda que a Unión Internacional para a Conservación da Natureza inclúe, na páxina *Neotragus*, as tres especies *Neotragus batesi*, *Neotragus pygmaeus* e *Nesotragus moschatus*, na páxina de *Nesotragus moschatus* os asesores da UICN indican que esta especie foi incluída no xénero *Neotragus*, xunto con *Neotragus batesi* e *N. pygmaeus*, por varios autores, pero que alí se inclúe no xénero monotípico *Nesotragus* seguindo a Ellerman *et al*. (1953), e Kingdon (2013).

Clasificación das tres especies, segundo Bärmann & Schikora
-----------------------------------------------------------

Polo tanto, segundo estes autores, a clasificación das tres especies citadas quedaría así:

* **Tribo *Nesotragini*** Gray, 1872
	+ Xénero *Nesotragus* Von Dueben, 1846
		- *Nesotragus batesi* de Winton, 1903
		- *Nesotragus moschatus* (Von Dueben, 1846)
* **Tribo *Neotragini*** Sclater & Thomas, 1894
	+ Xénero *Neotragus* Hamilton Smith, 1827
		- *Neotragus pygmaeus* (Linnaeus, 1758)

Notas
-----

1. ↑  *Nesotragus* Von Dueben, 1846 en BGIF.
2. 1 2 3  *Nesotragus* von Düben, 1846 en Interim Register of Marine and Nonmarine Genera (IRMING).
3. ↑  Groves, Colin & Grubb, Peter 2011.
4. ↑  Nesotragus no *Merriam Webster Dictionary*.
5. ↑  Eva V. Bärmann and Tim Schikora (2014): "The polyphyly of *Neotragus* – Results from genetic and morphometric analyses". *Mammalian Biology* **79** (4): 283-286.
6. ↑  *Nesotragus* Von Dueben, 1846 no ITIS.
7. ↑  *Neotragus* C. H. Smith, 1827. (Incúe *Nesotragus*) en MSW.
8. ↑  *Neotragus batesi* de Winton, 1903 Arquivado 24 de outubro de 2018 en Wayback Machine. en Catalogue of Life: 24th September 2018. Species 2000.
9. ↑  *Neotragus moschatus* (Von Dueben, 1846) Arquivado 24 de outubro de 2018 en Wayback Machine. en Catalogue of Life: 24th September 2018. Species 2000.
10. ↑  IUCN (2016-01-07). "Neotragus batesi: IUCN SSC Antelope Specialist Group: The IUCN Red List of Threatened Species 2016: e.T14603A50190946" (en inglés). doi:10.2305/iucn.uk.2016-1.rlts.t14603a50190946.en.
11. ↑  IUCN (2016-01-07). "Neotragus pygmaeus: IUCN SSC Antelope Specialist Group: The IUCN Red List of Threatened Species 2016: e.T14602A50190835" (en inglés). doi:10.2305/iucn.uk.2016-1.rlts.t14602a50190835.en.
12. ↑  IUCN (2016-01-07). "Nesotragus moschatus: IUCN SSC Antelope Specialist Group: The IUCN Red List of Threatened Species 2016: e.T14604A50191073" (en inglés). doi:10.2305/iucn.uk.2016-1.rlts.t14604a50191073.en.
13. ↑  Ellerman, J. R. T. C. S. Morrison-Scott and R. W. Hayman (1953): *Southern African Mammals 1758-1951: A Reclassification*. London: British Museum, London. ISBN 978-0-5650-0189-6.
14. ↑  Kingdon, J. S. (2013): "Genus *Nesotragus*". En: J. S. Kingdon and M. Hoffmann (eds), *Mammals of Africa. Vol VI*. London / Oxford: Bloomsbury Natural History. ISBN 978-1-4081-2257-0.

Véxase tamén
------------

### Bibliografía

* Groves, Colin & Grubb, Peter (2011): *Ungulate Taxonomy*. Baltimore, Maryland, USA: Johns Hopkins University Press. ISBN 978-1-4214-0093-8.
* Grubb, Peter (2001): "Review of Family-Group Names of Living Bovids", *Journal of Mammalogy* **82** (2): 374-388. (Resume).
* Heinichen, Irmgard G. (1972): "Preliminary Notes on the Suni, *Nesotragus moschatus* and Red Duiker, *Cephalophus natalensis*" Arquivado 12 de setembro de 2019 en Wayback Machine. *Zoologica Africana* **7** (1): 157-165.
* Hintsche, Stefan (2012): Taxonomía dos bóvidos en sthco.de

### Outros artigos

* Neotraguinos
* *Neotragus*

|  |  |
| --- | --- |
| Identificadores taxonómicos | 
* GBIF: 4835072
* iNaturalist: 71880
* IRMNG: 1431971
* ITIS: 898169

 |